Aage Frandsen (SF), 1997-12-10:
I forbindelse med finanslovforhandlingerne for et år siden fik SF igennem, at taxameteret for daghøjskolen blev hævet, og vi fik også igennem, at når nogle skal i aktiveringstilbud på en daghøjskole, er der 100 pct. dækning.
Ved samme lejlighed blev det også aftalt, at man skulle sætte et analysearbejde i gang, og det var med henblik på tre ting.
For det første at se på sammensætningen af daghøjskolernes taxameter med hensyn til grundtilskud og løbende taxameter.
For det andet med henblik på at sikre kvaliteten i undervisningstilbudene.
For det tredje med henblik på at se på taxameteret mellem på ene side daghøjskoler og på den anden side AMU-centre og tekniske skoler.
Dette undersøgelsesarbejde er afsluttet, og man kan sige, at dette lovforslag på den ene side er et resultat af det, som allerede blev aftalt for et år siden, og som undersøgelsesarbejdet også lægger op til, og for det andet er en konkret udmøntning af den aftale, som nu er indgået mellem regeringen og Socialistisk Folkeparti om finansloven.
Da vi lavede sidste års aftale om finansloven, havde daghøjskolerne en vigende søgning, og der var også adskillige daghøjskoler, der havde en dårlig økonomi, og det var det, der var baggrunden for at hæve taxameteret.
I år har vi derimod set, at tilgangen af kursister til daghøjskoler er steget ganske meget.
Alligevel må man nok konstatere, at daghøjskolerne for manges vedkommende har en dårlig økonomi, og det vil sige, at når vi ser den stigende tendens, er det ikke, fordi daghøjskolernes økonomi er sådan
helt fantastisk, for det er der ikke tale om, men efter vores opfattelse fordi, som også undersøgelsen viste, en række daghøjskoler har kurser, som allerede den socialdemokratiske ordfører levende har redegjort for, hvis indhold må siges ikke at høre hjemme på en daghøjskole.
Det er kurser, som enten hører hjemme på et AMU-center, i aftenskoleregi eller måske endda slet ikke nogen steder, hvor det offentlige skal bidrage med tilskud.
Derfor er vi ud fra et ønske om at forbedre kvaliteten på vore daghøjskoler tilhængere af de ændringer og ikke mindst de præciseringer, som ligger i lovforslaget.
Det drejer sig om at få understreget, at daghøjskoler er højskoler, og at det er vigtigt, at der er et kvalificeret skolemiljø på daghøjskolerne.
Man kan sige, at meget af det, der ligger i lovforslaget i virkeligheden allerede burde være tilfældet, men desværre er det nok sådan for enkelte skolers vedkommende, at det tillidsforhold, som hersker inden for det folkeoplysende arbejde, har man ikke helt levet op til, og det er derfor, at det er nødvendigt at gennemføre disse kvalitetskrav.
Det drejer sig om antallet af årselever, det drejer sig om, hvor mange uger man skal udøve undervisning, det drejer sig også om antallet af fastansatte, og så drejer det sig om, at man ikke kan have filialer.
Med hensyn til fastansatte lærere er der jo en dispensationsmulighed, og det vil sige
Det er også vigtigt at understrege, at daghøjskolernes formål er både personlig udvikling og udvikling af en persons muligheder på arbejdsmarkedet og i uddannelsessystemet i øvrigt.
Derfor må man sige, at det er umuligt direkte at sammenligne daghøjskolernes effekt på arbejdsmarkedet senere
hen med f.eks. AMU-centrenes, for daghøjskolerne kommer ind på et andet tidspunkt end AMU-centrene, og man må sige, at den undersøgelse, som der formentlig blev refereret til, og som er lavet af Socialforskningsinstituttet, skal tages med et betydeligt gran salt, og det er ikke kun daghøjskolefolkene, der siger det; det siger alle, der har forstand på, hvad der foregår inden for de forskellige uddannelsesområder. For mange kan daghøjskoler nemlig være det første skridt og det første vigtige skridt, inden man starter i et uddannelsesforløb, og derfor er det også vigtigt, at daghøjskolen lever op til de kvalitetskrav, der skal være, når der er tale om noget, som er højskoler.
Uanset at kontrolsystemet på området øges - og det gør det, og det er åbenbart nødvendigt, at det sker - er det også vigtigt at understrege det princip, der er i det danske folkeoplysningsregi, at man i høj grad bygger på tilliden, og det er vigtigt, at også daghøjskolerne lever op til det tillidsforhold og lever op til de kvalitetskrav, som er til området.
Derfor må man sige, at ud over at vi laver det her lovforslag, er det også vigtigt, at man lever op til det, for ellers risikerer vi, at der sker andre ting senere.
Jeg er selvfølgelig glad ved den socialdemokratiske ordfører, der sagde, at Socialdemokratiet ikke interesserer sig for antallet, om det er det ene tal eller det andet tal.
Det er jeg glad ved at høre.
Jeg er ikke helt sikker på, at den socialdemokratiske ordførers minister, finansministeren, har helt den samme opfattelse.